Deep Purple
Store norske leksikon,Kunst og estetikk,Musikk,Populærmusikk,Hardrock og heavy metal,Internasjonal hardrock og heavy metal
Deep Purple er en britisk hardrockgruppe dannet i South Mimms i Hertfordshire i 1968 av gitaristen Ritchie Blackmore (født 1945), keyboardisten Jon Lord (1941–2012), trommeslageren Ian Paice (født 1948), vokalisten Rod Evans (født 1947) og bassisten Nick Simper (født 1945). Året etter ble Evans og Simper skiftet ut med vokalisten Ian Gillan (født 1945) og bassisten Roger Glover (født 1945), og med Deep Purple In Rock i 1970 var Deep Purple med på å skape heavy metal. Varemerket var Gillans kastratvokal, Lords klassisk inspirerte orgelspill (via en Marshall-forsterker) og gitarsoloene til Blackmore, som lenge hadde vært en ettertraktet studiomusiker.
Deep Purple spilte tidstypisk rock med psykedeliske elementer og lange låter på albumene Shades Of Deep Purple (1968), The Book Of Taliesyn (1968) og Deep Purple (1969). Singlen Hush ble en stor USA-hit i 1968, men albumene solgte ikke bra. Lord forsøkte å kombinere rock med klassisk musikk på livealbumet Concerto For Group And Orchestra (1970). Gjennombruddet i hjemlandet og blant annet Norge kom samme år med albumet Deep Purple In Rock og singlen Black Night. I 1971 ble også Strange Kind Of Woman og Fireball store britiske hits.Deep Purple slo gjennom i USA og store deler av verden i 1971 med albumet Fireball. Studioalbumet Machine Head og livealbumet Made In Japan (1972) regnes som klassikere, og førstnevnte inneholder den store USA-hiten Smoke On The Water. Etter Who Do We Think We Are (1973) ble Gillan og Glover erstattet av vokalisten David Coverdale (født 1951) og bassisten og vokalisten Glenn Hughes (født 1951).Etter 1974-albumene Burn og Stormbringer sluttet Blackmore for å danne bandet Rainbow, som fikk stor suksess. Inn kom den amerikanske gitaristen Tommy Bolin (1951–1976), som spilte på Come Taste The Band fra 1976. Men samme år ble Deep Purple oppløst, og Bolin døde av en heroinoverdose, bare 25 år gammel. Coverdale dannet Whitesnake, der både Lord og Paice var medlemmer i perioder. Glover spilte i 1978–1983 i Rainbow, mens den gamle vokalisten dannet Ian Gillan Band.Deep Purple ble i 1984 gjendannet av Gillan, Blackmore, Lord, Glover og Paice, og fikk suksess med albumene Perfect Strangers (1984) og House Of Blue Lights (1987). Gillan var erstattet av Joe Lynn Turner på Slaves And Masters (1990), men var tilbake i bandet på The Battle Rages On (1993). Deretter sluttet Blackmore for å danne duoen Blackmore's Night, mens Steve Morse (eks Dixie Dregs og Kansas) ble ny gitarist. Verken Purpendicular (1996) eller Abandon (1998) ble noen salgssuksesser, og i 2002 sluttet Lord for å konsentrere seg om klassisk musikk.Ny keyboardist ble Don Airey (eks Colosseum II, Rainbow og Whitesnake). Han spilte på Bananas (2003), Rapture Of The Deep (2005), Now What?! (2013), Infinite (2017), Whoosh! (2020) og coverplata Turning To Crime (2021).I 2022 sluttet Steve Morse og ble erstattet av Simon McBride (gitar). Les mer i Store norske leksikon heavy metal